ועדת הפנים ואיכות הסביבה, כנסת 17, פרוטוקול מספר 351, 2008-04-14 09:30

אופיר פינס-פז: שלום לכולם, אני מתכבד לפתוח את ישיבת ועדת הפנים והגנת הסביבה.

אופיר פינס-פז: התכנסנו כדי ללמוד מה קורה עם החלטת הממשלה על תוספת 1000 שוטרים למשטרה.

אופיר פינס-פז: אני רוצה להזכיר לכולם שאנחנו מנסים לקדם הצעת חוק של חבר הכנסת שי חרמש שהציע לייצר טייס אוטומטי בכל מה שקשור לתוספת כוח האדם במשטרת ישראל.

אופיר פינס-פז: לצערנו הרב הממשלה שתמכה בהצעת החוק הזו בקריאה הטרומית מתנגדת להצעת החוק הזו בקריאה הראשונה, למרות שהצעת החוק הזו צומצמה בוועדה.

אופיר פינס-פז: אבל נפלאות דרכיה של ממשלת ישראל ולא תמיד יש לנו תשובות לכל החלטה שלה.

אופיר פינס-פז: אני מצטער לראות שמשטרת ישראל החליטה להחרים את הדיון הזה.

אופיר פינס-פז: אינני יודע מה הסיבה לכך.

אופיר פינס-פז: אנחנו באים לבדוק מדוע הם לא מקבלים את השוטרים שהם רוצים והם מחרימים את הדיון, בסדר, זו זכותם.

אופיר פינס-פז: זה מצטרף לשורה ארוכה של דברים שאני לא מבין מה משטרת ישראל עושה.

אופיר פינס-פז: אגב אתמול היה תחקיר מזעזע בתוכנית "עובדה" שאישה שילמה בחייה על הפקרות משטרתית.

אופיר פינס-פז: אם השוטרים האלה עדיין עובדים במשטרה זאת בושה וחרפה של משטרת ישראל, פשוט שערורייה שאין כדוגמתה.

אופיר פינס-פז: אז את משטרת ישראל צריך לטלטל ולנער כמו שצריך, אבל אין להם זמן לדיונים שעוסקים בתוספת כוח האדם למשטרה.

אופיר פינס-פז: אני גם בספק אגב, אדוני מנכ"ל המשרד לביטחון פנים, שגם אם המשטרה תקבל את השוטרים אם יהיה להם מושג מה לעשות איתם.

אופיר פינס-פז: אני אומרת את זה כי אני יודע מה אני אומר.

אופיר פינס-פז: ואני לא חושב שזה מקרי שהמשטרה החליטה להחרים את הדיון הזה כי היא הייתה נשאלת שאלות קשות על איך היא מגייסת את השוטרים ולמה שוטרים לא מתגייסים למשטרה ולמה שוטרים עוזבים את המשטרה אחרי תקופה מאוד קצרה, ומה קורה עם ההכשרה של שוטרים ועם שיבוץ שוטרים ועם מסלול קידום לשוטרים.

אופיר פינס-פז: אבל משום שהמשטרה לא הגיעה נקיים את הדיון בלעדיה בהקשר הזה.

אופיר פינס-פז: החלטת הממשלה לפי מיטב ידיעתי התקבלה ב-17 לפברואר 2008 בישיבת ממשלה לדעתי שבה הוחלט על גיוס 1000 שוטרים נוספים על מנת להתמודד עם בעיות הפשיעה.

אופיר פינס-פז: בגדול, אלה הדברים.

אופיר פינס-פז: מאז 17 בפברואר עברו חודשיים והשאלה היא האם החלטת הממשלה הזו מקודמת, אדוני מנכ"ל המשרד לביטחון פנים, נא התייחסותך.

רני פלק: בוקר טוב, אדוני היושב ראש, חברים נוספים.

רני פלק: ראשית משטרת ישראל לא החרימה את הישיבה, יכול להיות שהייתה פה איזושהי אי הבנה.

רני פלק: בבדיקה האחרונה בתיאום עם לשכת השר הייתה אי הבנה אולי שלי, שמשטרת ישראל לא צריכה להיות, היה כתוב לי שאני מוזמן עם הנציגים מהמשרד ויש פה גם את נציג האוצר.

אופיר פינס-פז: אם אתם חשבתם שהמשטרה לא צריכה להיות פה, לפחות שאני אבין מה הרציונל, מדוע שהמשטרה לא תהיה פה בדיון שעוסק בהגדלת כוח האדם שלה?

רני פלק: כי אני חושב שבקטע התקציבי וכל התהליכים עוסק בזה המשרד בשביל המשטרה, לכן יש את המשרד.

רני פלק: המשרד גם עושה הרבה בקרה ופיקוח על המשטרה בחלק מהדברים שאמרת, כולל התוכנית אתמול בעובדה, וחשבנו שבקטע הזה אנחנו מספיק בקיאים לענות ולהציג את כל מה שקורה בתהליך ההתקדמות מאז החלטת הממשלה, בתהליך התקצוב, הקשיים שיש, כולל הגיוס והמספרים של הגיוס וכולל ההכשרה של המשטרה.

אופיר פינס-פז: אדוני המנכ"ל, לפי הרציונל הזה אז אף פעם לא צריך להזמין את המשטרה לישיבות הוועדה כי תמיד יהיו במשרד מספיק אנשים שיוכלו להשיב בשם המשטרה, בכל נושא.

אופיר פינס-פז: אם למשל הייתי עושה ישיבה על מה שקרה אתמול בעובדה – יכולת אתה או השר או מי מטעמכם בשם המשרד להשיב את כל התשובות גם בשם המשטרה.

אופיר פינס-פז: הרי בכך אנחנו בעצם מעקרים את דיוני הוועדה.

אופיר פינס-פז: הוועדה יש לה בוודאי עניין לשמוע את המשרד אבל יש לה בוודאי עניין לשמוע גם את אנשי המקצוע של המשטרה.

אופיר פינס-פז: יש מנהל כוח אדם למשטרה ויש מפכ"ל למשטרה ויש גורמים במשטרה ולנו חשוב גם לשמוע את משטרת ישראל, במיוחד כשעוסקים בהגדלת מצבת כוח האדם של משטרת ישראל.

אופיר פינס-פז: ואם החסימה הייתה במשרד אני חושב שהחסימה הייתה לא במקום ולא ראויה.

אופיר פינס-פז: אני חשבתי שהמשטרה התחמקה מדיון ולא רצתה לבוא לדיון, מסיבות שלא עד הסוף הבנתי.

אופיר פינס-פז: אבל אם המשרד לביטחון פנים החליט שהמשטרה לא תבוא לדיון בוועדת הפנים, אני חושב שזו שגיאה קשה.

רני פלק: אני לא חושב שאני יכול להגדיר את זה כחסימה, אני חושב שמיותר גם להתווכח, זו הייתה אי הבנה, לא נחסום את המשטרה.

רני פלק: אני גם חושב שיש הבדל בין אירוע שאתמול היה בתוכנית עובדה שאי אפשר לעשות דיון על כך בלי המשטרה, המשרד לא יודע בדיוק את הפרטים.

רני פלק: המשרד כן בקי, אני אומר שוב, בהחלטת הממשלה, בהיערכות לגיוס ובתוכנית הגיוס כולל בהתקדמות הגיוס.

רני פלק: המשרד לא בקי בפרטי פרטים בהכשרות שלהם.

רני פלק: אם הוועדה רוצה לשמוע על ההכשרות אפשר לזמן עוד פעם ולהביא את המשטרה.

אופיר פינס-פז: אתה יודע לאן אמורים ללכת כל 1000 השוטרים?

רני פלק: בוודאי, אני יודע עד אחרון השוטרים.

רני פלק: יש לנו טבלה שמגדירה את כל החלוקה של ה-1000 עד אחרון השוטרים לאן הוא הולך.

רני פלק: החלטת הממשלה נבעה מתהליכים מוקדמים שפעל בהם השר לביטחון פנים עם ראש הממשלה עוד בשלהי 2007 והביא להחלטת הממשלה הזאת לחיזוק המשטרה ב-1000 שוטרים כשכולם מוגדרים: 1000 שוטרים לשטח.

רני פלק: עד היום יש פה קשיים תקציביים.

רני פלק: בתחילת השנה קיבלנו אישור בינתיים לגייס 200 שוטרים במנות של 60, 60 ו-80 שוטרים.

אופיר פינס-פז: מה זה אומר?

רני פלק: קיבלנו את האישור בתחילת אפריל, 60 שוטרים כביכול על חשבון מרץ, 60 באפריל ו-80 שוטרים במאי.

רני פלק: יש סיכום של שר האוצר מלפני יומיים ונמשיך להתקדם חודש בחודשו כדי להגיע לגיוס של ה-1000.

רני פלק: זה גיוס מדורג.

רני פלק: רצינו קצת יותר מוקדם, בגלל שאין תקציבים ויכולת מימון - - -

אופיר פינס-פז: אתה יודע שבקצב הזה לא תגיעו לאלף.

אופיר פינס-פז: 60, 60 ו-80 לא תגיעו לאלף.

רני פלק: זה קצב של התחלה, אנחנו מקווים שאחר כך, מתי שהוא, יכול להיות שיגיע הפלט ואז יהיה תקציב ותהיה העברה, הסיכום הוא על 160 מיליון שקל לגיוס המדורג לשנת 2008 ואני מקווה מאוד שנגיע לגיוס של 1000 שוטרים עד סוף 2008 והקצב יגדל.

רני פלק: כאמור, כל השוטרים מיועדים לשטח.

רני פלק: 820 שוטרים מיועדים לתחנות המשטרה עם פירוט של 44 תחנות משטרה לפי נתוני פשיעה.

רני פלק: רובם לצפון, 320 שוטרים לצפון כי בצפון יש לנו את הבעיות הכי גדולות, גם במגזר הלא יהודי.

רני פלק: יש עוד ארבעים ומשהו שוטרים שמחזקים את התביעות כי אם יוצרים בשטח עבודה צריך גם בתביעות.

רני פלק: יש עוד כמה עשרות שוטרים למז"פ, יש עוד רזרבה של כ-70 שוטרים שתוך כדי המפכ"ל יציב אותם, כולם מוגדרים לתחנות ולמרכז הפעילות בשטח.

אופיר פינס-פז: תודה.

אופיר פינס-פז: משרד האוצר.

אסף רגב: החלטת ראש הממשלה, חשוב לדייק, זו לא החלטת ממשלה אלא זו החלטת ראש הממשלה לתגבור 1000 שוטרים - - -

אופיר פינס-פז: זו לא החלטת ממשלה?

אסף רגב: לא.

אסף רגב: החלטת ראש הממשלה לתגבור 1000 שוטרים, מול ההחלטה הזאת לא קיים בתקציב המדינה מקור תקציבי ולכן בשלב הראשון, כמו שאמר מנכ"ל המשרד אושרו 60 שוטרים לגיוס.

אופיר פינס-פז: אפשר בכלל לקבל החלטה כזאת אם היא לא עוברת ממשלה?

אופיר פינס-פז: כלומר מה התוקף שלה?

אסף רגב: אני לא בקי בתוקף החוקי שלה.

אסף רגב: בינתיים אנחנו פועלים לפי הנחית ראש הממשלה ועל דעת שר האוצר.

אופיר פינס-פז: ואם ראש הממשלה יגיד לכם מחר להעביר משהו למישהו שאין מקור תקציבי, זה אסור לכם ע"פ חוק.

אסף רגב: כרגע למימוש ההחלטה הזאת אין מקור תקציבי, ולכן, כמו שאמר המנכ"ל, אושרו 60 שוטרים וייתרת השוטרים מחכה לאותו קיצוץ רוחבי שאמור להגיע וחלק מהשימושים שלו זה לטובת אותם 1000 שוטרים.

אופיר פינס-פז: זאת אומרת עד רגע זה הועברו 60 תקנים.

אסף רגב: 8 מיליון שקלים.

אופיר פינס-פז: מאיפה?

אופיר פינס-פז: מהרזרבה של משהו?

אסף רגב: מתקציב שנמצא אצלנו ויועד לטובת פרויקט אחר ועכשיו הפרויקט הזה לא התבצע ובמקום זה הגיעו 60 שוטרים למשטרה.

אופיר פינס-פז: כלומר שעד רגע זה הקליטה מסתכמת ב-60 שוטרים.

אסף רגב: נכון.

אסף רגב: מה שאמר המנכ"ל.

אופיר פינס-פז: המנכ"ל אמר: 60, 60 ו-80.

אסף רגב: כרגע יש מקור רק ל-60.

אסף רגב: גם ל-60 האלה היה צריך לקחת כסף על חשבון משהו אחר וליתרה אין מקור חיצוני לטובת העניין.

אופיר פינס-פז: ובפועל, אדוני המנכ"ל, נקלטו 60 שוטרים?

רני פלק: בפועל נקלטו עד אתמול, קיבלנו את האישור הזה רק בתחילת אפריל.

רני פלק: עד אתמול גויסו 31 שוטרים.

רני פלק: יש עוד 50 בתהליכי גיוס ומיון בלשכת הגיוס ואנחנו נגיע למנה של ה-60.

רני פלק: אני מניח שאם תהיה חופשה בפסח נתקדם ואחרי פסח נשלים.

רני פלק: בסוף אפריל אנחנו מצפים, וזה מתואם גם עם הממונה על התקציבים וגם עם החשב הכללי לאישור ל-60 נוספים.

רני פלק: איך תהיה העברת התקציב?

רני פלק: אני לא יודע אבל אנחנו מצפים בסוף אפריל לאישור למנה הבאה ונמשיך בגיוס.

אופיר פינס-פז: תסלח לי אדוני המנכ"ל, כל ההחלטה נשענת על רגליים די שבירות.

אופיר פינס-פז: אם ההחלטה הזאת לא עברה החלטת ממשלה כדת וכדין על כל המשתמע עם העמדת מקור תקציבי ברור במסגרת סדרי עדיפויות של הממשלה – מטבע הדברים משרד האוצר יקרטע עד סוף הדרך עם העניין הזה כי אין לו את הכסף לממן את זה.

אופיר פינס-פז: אז פעם הוא ימצא לך 30 ופעם 20 ופעם זה יהיה בראשון במאי ופעם בשני ביוני, אבל תכלס בשטח, אם אתה בונה על בסיס זה שיהיה לך 1000 שוטרים בסוף 2008 – אני מוכן לחתום איתך על כל מסמך שאתה רוצה שלא יהיה לך.

רני פלק: זה גם אני מוכן לחתום איתך, אדוני היושב ראש, אני לא בונה על זה.

רני פלק: אף אחד לא בונה על זה.

רני פלק: מה אמר גם נציג האוצר אני אמרתי בדברי ואני רוצה להדגיש, אחרי שיהיה אישור נוסף ל-60 אנחנו מצפים שמתי שהוא במהלך מאי יגיע הקיצוץ, יהיה פלט ואז תהיה העברה תקציבית.

אופיר פינס-פז: איך הקיצוץ יעזור לכם?

אופיר פינס-פז: הקיצוץ עלול רק להפריע לכם.

רני פלק: במקום מסוים הוא יפריע לנו במקום מסוים הוא יחזיר לנו ובסוף תהיה פה העברה תקציבית של 160 מיליון שקל.

אופיר פינס-פז: מה התכנון?

אסף רגב: חלק מסדרי העדיפויות של הממשלה באותו קיצוץ רוחבי זה תוספת של 1000 שוטרים למשטרה.

אופיר פינס-פז: אבל מצד שני יורידו למשטרה, הם יהיו חלק מהפלט, יורידו להם 5%, 8% .

אסף רגב: למשטרה וליתרת משרדי הממשלה.

אופיר פינס-פז: אז ביד אחת יורידו לכם וביד שנייה יוסיפו לכם.

אופיר פינס-פז: בבקשה חבר הכנסת אהרונוביץ.

יצחק אהרונוביץ': אני לא יודע אם להתחיל לצחוק או לבכות.

יצחק אהרונוביץ': זה משהו עגום, משהו כל כך לא רציני שאני יושב פה ושומע את הדברים.

אופיר פינס-פז: אגב, הם עשו את הכל כדי שאני אבטל את הישיבה, עכשיו אני מבין למה.

יצחק אהרונוביץ': מדברים פה על תוספת של 10,000 שוטרים ואני מקווה שהצעת החוק תתקבל.

יצחק אהרונוביץ': אבל נעזוב את ה-10,000, ירדנו ל-1000 שוטרים.

יצחק אהרונוביץ': על ה-1000 שוטרים אני מבין שאין החלטת ממשלה, יש סיכום עם ראש הממשלה.

יצחק אהרונוביץ': ועל ה-1000 שוטרים אני שומע את המנכ"ל שמדובר כרגע על 200 שוטרים בחלוקה חודשית.

יצחק אהרונוביץ': אני שומע את האוצר על 60 שוטרים שמאושר בשלב זה.

אופיר פינס-פז: כשבפועל יש 31.

יצחק אהרונוביץ': ואני יודע שמשך ההכשרה של שוטר לוקחת בדרך כלל חצי שנה, ונגיד שיעשו מבצע וייקח 4 חודשים, אנחנו לא נראה אותם בשנת 2008, במקרה הטוב ביותר נראה את תחילת השוטרים הראשונים שיתחילו להגיע, אותם 30, אם ייקח חצי שנה או 4 חודשים הכשרה, לא נראה אותם בתוך שורות המשטרה.

יצחק אהרונוביץ': אני לא יודע מה להגיד.

יצחק אהרונוביץ': אני חושב שהמשטרה צריכה בתגבור של כוח אדם באופן מיידי ולא את ה-60 ולא את המנות החודשיות כי להתחיל מערך גיוס, ואדוני המנכ"ל יודע את זה היטב, זה להפעיל את כל מערכת לשכות הגיוס, לגייס אנשים, למיין אנשים זה תהליך קשה ומורכב ואני שומע בין השורות שלא כולם ממהרים, וגם אם מבטיחים להם סופי שבוע בבתי מלון, רק שיבואו וזה בסדר.

יצחק אהרונוביץ': כרגע אנחנו מדברים על מספרים מאוד קטנים וככה אי אפשר להקים מדינה וככה אי אפשר להקים משטרה וככה לא נלחמים בפשיעה.

יצחק אהרונוביץ': אני אומר את זה כחבר כנסת שמצטרף לדיוני הוועדה בתחום של המשטרה, צריך לקרוא לאוצר ואולי לממשלה לקבל את ההחלטה על ה-1000 שוטרים.

יצחק אהרונוביץ': מאיפה לוקחים?

יצחק אהרונוביץ': מאיפה מקצצים?

יצחק אהרונוביץ': זה לא צריך לעניין את המשרד.

יצחק אהרונוביץ': יש לו 1000 תקנים פנויים, הוא מתחיל לגייס, היום הוא מתחיל באחד וגומר באלף.

יצחק אהרונוביץ': ככה אני מבין.

יצחק אהרונוביץ': זה תהליך.

יצחק אהרונוביץ': כדי לגייס 1000 צריך להביא 10,000 מועמדים ללשכת הגיוס.

יצחק אהרונוביץ': זה תהליך ארוך, מורכב עם הכשרות והכל, ככה לא בונים חומה.

יצחק אהרונוביץ': ככה לא מקדמים ולא מגייסים שוטרים.

אופיר פינס-פז: תודה, מר לוין.

מודי לוין: אני כמובן רוצה לחזק את דבריו של הסמפכ"ל לשעבר חבר הכנסת אהרונוביץ.

מודי לוין: אין ספק שהסיפור הוא סיפור של תעדוף לאומי.

מודי לוין: אי אפשר להתווכח על תקן לפה ותקן לשם.

מודי לוין: זה תעדוף לאומי שממשלת ישראל צריכה להחליט האם היא רוצה שתהיה משטרה חזקה ואם היא רוצה להילחם בפשיעה על כל המשתמע מכך, זה הפשיעה של הצווארון הלבן, זה הפשיעה ברחוב, זה הפשיעה בכלל שאוכלת כל חלקה טובה במדינת ישראל.

מודי לוין: אם ממשלת ישראל לא תקבע את הנושא של לחימה בפשיעה כיעד לאומי על כל המשתמע מכך – לא תהיה לנו משטרה חזקה שתוכל לטפל בנושא.

מודי לוין: משטרת ישראל הכינה בשנים הקודמות גם תוכניות שנתיות וגם תוכניות רב שנתיות שבהן היא נדרשה להראות שאם יתנו לה תגבור איפה היא תוכל לתגבר.

מודי לוין: התוכניות קיימות בהרבה מאוד מגירות.

מודי לוין: זה לא שמישהו צריך להמציא את הגלגל מחדש.

מודי לוין: את הגלגל הזה כבר המציאו מזמן.

מודי לוין: משטרת ישראל משוועת לכך שהיא תעמוד במקום גבוה בסדר העדיפות הלאומי.

מודי לוין: אם זה לא יקרה ואם ממשלת ישראל לא תקבל החלטה שהנושא של מלחמה בפשיעה הוא נושא שיש לתת לו קדימות - שום דבר לא יקרה.

מודי לוין: לא 60 תקנים לפה ולא 1000 תקנים לשם מפני שמה שקורה כרגע בתהליך הקיים זה שקושרים את ידיה של המשטרה ולא מאפשרים לה לעבוד, תודה רבה.

אופיר פינס-פז: תודה.

אופיר פינס-פז: יש פה מישהו ממשרד ראש הממשלה?

אופיר פינס-פז: לא.

אופיר פינס-פז: אני רוצה לסכם ברשותך אדוני המנכ"ל.

אופיר פינס-פז: ראשית אנחנו עדיין מתייצבים מאחורי הצעת החוק של שי חרמש ואולי היום ביתר תוקף.

אופיר פינס-פז: אני חושב שמוכרחים להסדיר את נושא כוח האדם במשטרה בצורה חוקית ולהסדיר את הטייס האוטומטי.

אופיר פינס-פז: אני מקווה מאוד שהכנסת תאשר את הצעת החוק הזו לקריאה ראשונה ברגע שנחזור מפגרת פסח.

אופיר פינס-פז: לגבי ההחלטה עצמה, מסתבר שיש בה יותר יחסי ציבור מאשר עשייה.

אופיר פינס-פז: ראש הממשלה יודע היטב כיצד להעביר החלטות ממשלה שהן ברות תוקף.

אופיר פינס-פז: ראש הממשלה בחר להעביר את ההחלטה הזו בדרך אחרת.

אופיר פינס-פז: עשו לה הרבה מאוד יחסי ציבור.

אופיר פינס-פז: הצליחו אפילו להטעות אותי.

אופיר פינס-פז: הייתי בטוח שמדובר בהחלטת ממשלה.

אופיר פינס-פז: מדובר בהצהרה של ראש הממשלה שהאוצר מנסה איכשהו לתת לה איזשהו בסיס אבל כמובן שגם היכולות שלו מוגבלות.

אופיר פינס-פז: יש סדרי עדיפויות לממשלה..

אופיר פינס-פז: לכן כל העניין נגמר עד עכשיו ב-31 שוטרים, מכל ה-1000 שוטרים יש 31 שנקלטו, יש אישור לקליטת 60 זאת אומרת עוד 30 ובעצם אם לא תהיה החלטת ממשלה מסודרת על שינויי תקציב המדינה ל-2008 אף אחד לא יוכל לממש את ההחלטה הזו.

אופיר פינס-פז: אני רוצה להזכיר גם לך שאתה יודע את הדברים וגם לציבור, שקיים מחסור גדול מאוד בכוח אדם במשטרה.

אופיר פינס-פז: דיברנו על כך מספיק.

אופיר פינס-פז: קיים מחסור של אלפי שוטרים במשטרת ישראל.

אופיר פינס-פז: גם אם אנחנו היום בודקים את העניין, כמות שוטרים פר 1000 תושבים, אם לא סופרים את נושא משמר הגבול אנחנו במקום מאוד נמוך בהשוואה לעולם.

אופיר פינס-פז: ביקשנו להגיע ל-4 שוטרים לאלף תושבים.

אופיר פינס-פז: לצערי הרב הנושא של פשיעה בישראל, ביטחון פנים, הוא נושא שיש איתו הרבה מאוד בעיות בחברה הישראלית.

אופיר פינס-פז: הציבור הישראלי לא מרגיש מוגן ובטוח ביום יום בתוך המדינה ואלו דברים ידועים וברורים.

אופיר פינס-פז: למרבה הצער הממשלה הזו, והיא לא הממשלה הראשונה, לא מקצות את המשאבים הראויים כדי לתגבר את משטרת ישראל ולהביא אותה למקום שהיא תוכל לשרת את הציבור ולשדרג ולחזק את תחושת הביטחון שלו בין היתר גם בעניין הזה.

אופיר פינס-פז: אני מודע לכוונה של המפכ"ל ושל השר לביטחון פנים לייצר מציאות של הרבה יותר שוטרים ברמת השטח ואני חושב שנוכחות משטרתית ברמת השטח תעזור לא רק לתחושת הביטחון אלא לביטחון עצמו.

אופיר פינס-פז: אני לא חושב שאפשר לעשות משטרה דרך מסכי פלזמות ודרך רק מטה.

אופיר פינס-פז: המשטרה צריכה להיות בשטח.

אופיר פינס-פז: התוספת המתוכננת היא בסדר אבל היא לא מתרחשת ובקצב הזה היא גם לא תתרחש וזה נראה לי הרבה יותר כמסע יחסי ציבור מאשר מהלך אמיתי לחזק את משטרת ישראל כמו שצריך.

אופיר פינס-פז: כשאני רואה שהממשלה, על הצעת החוק של חרמש בקריאה הטרומית היא בעד וכשאנחנו מצמצמים אותה לקריאה הראשונה היא הופכת את העמדה שלה לנגד - זה מראה לי מה כוונותיה האמיתיות.

אופיר פינס-פז: אם כמה עשרות שוטרים יכולים לשפר את תדמיתה של הממשלה אז את זה עושים אבל זה לא רציני.

אופיר פינס-פז: אני מאוד מקווה שהמשרד לביטחון פנים והשר לביטחון פנים לא ייתן לדבר הזה להתרחש.

אופיר פינס-פז: המשטרה זקוקה לסדר עדיפות ממשלתי שונה.

אופיר פינס-פז: זו האמת.

אופיר פינס-פז: כמו שהצבא קיבל, כמו שהחינוך מתחיל לקבל, לא מספיק אבל מתחיל לקבל וכמו שהמשטרה כרגע לא מקבלת.

אופיר פינס-פז: היא צריכה לקבל סדר עדיפות ממשלתי הרבה יותר גבוה והעניין הזה לא מתנהל ואני קורא לראש הממשלה מייד להביא את הנושא להחלטת ממשלה מסודרת ולא להמשיך להתנהל בדרך הלא רצינית הזו.

אופיר פינס-פז: צריך להביא את הנושא הזה להחלטת ממשלה, לייצר את המקורות התקציביים כדי שהדברים יקרו, כי בדרך הזאת, כפי שאמר חבר הכנסת אהרונוביץ, ב-2008 לא יהיו שוטרים נוספים בשטח, אולי ב-2009.

אופיר פינס-פז: אנחנו רוצים 1000 שוטרים ב-2008, זו הכוונה.

אופיר פינס-פז: צריך להיות גיוס מסיבי, צריכה להיות הכשרה כמו שצריך.

אופיר פינס-פז: המשטרה צריכה לעשות הבדל.

אופיר פינס-פז: בדרך הזאת לא יהיה שום הבדל כי בדרך הזאת מחזרים על הפתחים.

אופיר פינס-פז: פה מביאים 10 תקנים, פה מביאים 30 תקנים, פה מביאים 60 תקנים - מזה המשטרה לא תיוושע ומזה לא שינוי בתפקוד, בוודאי לא משהו שהציבור יחוש בו אלא סתם דבר שאפשר אולי למרוח פה ושם בעיתונים אבל זה לא רציני.

אופיר פינס-פז: לא לשם כך קיימת ממשלה.

אופיר פינס-פז: אני מקווה שהגישה של הממשלה כלפי המשטרה תשתנה ותשתנה בהקדם והדברים ייראו הרבה יותר רציניים ממה שהם נראים עד היום.

אופיר פינס-פז: נמשיך לעקוב אחר הדברים האלה ונראה כיצד הם יתפתחו.

אופיר פינס-פז: יפה, אני מבקש שתכיני לי מכתב לראש הממשלה שיבטא את סיכום הישיבה הזו ואת מורת הרוח של ועדת הפנים מהדרך שבה הממשלה מטפלת לכאורה, מטפלת במרכאות כפולות בנושא תגבור המשטרה.

אופיר פינס-פז: זה לא רציני, זה חובבני.

אופיר פינס-פז: בעיני זה נועד יותר ליחסי ציבור מאשר לתכלס' חיזוק המשטרה.

אופיר פינס-פז: אנחנו קוראים לראש הממשלה לשנות את הדרך שבה הוא מטפל במשטרת ישראל ולתת לה באמת את סדר העדיפויות שהציבור בישראל רוצה.

אופיר פינס-פז: הציבור בישראל רוצה משטרה חזקה, משטרה מקצועית, משטרה שיכולה לטפל בבעיות שיום יום שעה, שעה הוא נתקל בהם והוא חש שאין מי שיטפל בנושאים האלה בשמו.

אופיר פינס-פז: אני מקווה שהנושאים האלה יגיעו סוף סוף לסדר העדיפויות הנכון של ממשלת ישראל, תודה.